Kind veg vir haar lewe ná stiefpa glo al lank hulp vra | Netwerk24
Deur Alet van der Walt 01 November 2019 18:05
Die stiefpa van 'n tweejarige meisietjie van Virginia, wat tans om haar lewe in die Mediclinic Bloemfontein veg, sê hy is rasend bekommerd oor sy eie eenjarige dogtertjie wat in sy vrou se sorg is.
Die stiefpa sê die ma en sy kind was Vrydag nêrens te vinde nie.
Die stiefpa, wat Vrydag die dogtertjie in die hospitaal besoek het, sê hy het die polisie en welsynsdienste in Welkom en Virginia die afgelope ses maande probeer oortuig om ondersoek in te stel omdat hy en die beseerde dogtertjie se pa bekommerd oor die kinders se welstand was.
Die stiefpa sê sy eie dogter was ses maande oud toe hy en die ma se paaie geskei het.
Die stiefpa sê die polisie het aan hom gesê hulle kan niks doen nie omdat dit nie sy biologiese kind is nie.
Die beseerde dogtertjie se pa, wat in Gauteng bly, het aan die stiefpa foto's gestuur waarop kneusplekke aan haar lyf glo gesien kan word.
Later het polisielede gesê hulle wag dat 'n maatskaplike werker ondersoek instel en 'n verslag indien.
Die kind se pa sê hy het 'n maatskaplike werker van Engo-kinder-en-gesinsorg gekontak, maar geen terugvoer gekry nie.
Die tweejarige dogtertjie is Dinsdag in 'n kritieke toestand met kopbeserings opgeneem in die Mediclinic Welkom, waarna sy na Bloemfontein oorgeplaas is en 'n noodoperasie moes ondergaan.
Sy moes ook vier eenhede bloed kry weens die erge kopbeserings wat sy opgedoen het.
Haar een arm is gebreek en haar pa sê sy het ook brandmerke, soos dié van 'n sigaret, en talle blou kolle op haar lyf.
"Daar was so baie bloeding dat haar koppie in die operasie van oor tot oor oopgemaak is," sê hy.
Volgens die kind se ma het sy 'n epileptiese aanval gekry en van 'n sitkamerbank afgeval.
Die stiefpa sê hy vermoed twee mense was by die beweerde aanranding betrokke en sê daar was geen mishandeling terwyl hy en die ma nog saam was nie.
Rachelle Scott, woordvoerder van Engo, sê die organisasie neem kennis van die bewerings en beskou dit in 'n ernstige lig. Hulle stem saam dat die saak in die openbare belang is en verseker die publiek dat hy deursigtig oor die proses se verloop sal wees. Die organisasie is besig met 'n interne ondersoek.